《理斋同年殉节诗》
清代·曹锡宝

常公磊落人，沈勇迈终古。边风钟性情，朔气壮眉宇。

诗篇自雄杰，不屑傍门户。郁郁松柏姿，苍翠含媚妩。

予忝同门友，至谊订兰谱。岁在申酉间，谒选留畿辅。

晨夕相过从，剥啄欣旧雨。弱羽各分飞，萍蓬难自主。

君捧西充檄，予出晋阳祖。屈指几暌离，良辰在何许。

徒闻善政多，空复瑶华伫。校士到平阳，西川正鼙鼓。

群蛮竞反覆，战士润野土。君时奋义烈，骂贼身膏斧。

风烟两地隔，未得罄覼缕。一恸惊心魂，丝泪出肺腑。

继读张公文，大节粗枚举。转饷充糇粮，挥刀剚䝟貐。

势穷被创夷，力屈饲豺虎。凛哉睢阳风，浩气慑降卤。

忠魂庙貌新，岁时荐椒醑。圣主轸忠勤，哲嗣锡圭组。

惟公又何憾，一死光册府。独有故人情，临风怨芳杜。

作者简介：曹锡宝(1719-1792)，字鸿书，一字剑亭，江南上海人。乾隆初，以举人考授内阁中书， 充军机处章京。资深当擢侍读，锡宝辞。二十二年，成进士，改庶吉士。三十一年，散馆，改刑部主事。再迁郎中。授山东粮道。上巡山东，召见，命来京以部属用。以大学士阿桂奏，令入四库全书馆自效。书成，以国子监司业升用。五十七年，卒。